Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 4 Pv 17/11/1102	Bratislava II, 4.3.2015
EEČ : 2-9-83-2015

U Z N E S E N I E

Trestná vec:	obvinený XXXXX 
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Bratislava II
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
menovaný v XXXXX na XXXXX ul. XXXXX dňa 15.05.2010 v čase okolo 12.15 h poškodil motorové vozidlo zn. XXXXX XXXXX farby, EČV: XXXXX a to tým spôsobom, že udrel rukou na čelné sklo vozidla, ktoré sa rozbilo, potom kopol do predného pravého blatníka, kde spôsobil preliačinu plechu, následne z miesta činu ušiel, čím poškodenému XXXXX, nar. XXXXX, bytom XXXXX, XXXXX spôsobil škodu na majetku vo výške 521,28 Euro

lebo  tento skutok nie je trestným činom a nie je dôvod na postúpenie veci

Odôvodnenie:
Uznesením policajta Okresného riaditeľstva Policajného zboru v XXXXX, Obvodného oddelenia PZ XXXXX pod ČVS: XXXXX zo dňa XXXXX bolo podľa § 206 ods. 1 Trestného poriadku vznesené obvinenie XXXXX pre úmyselný prečin poškodzovania cudzej veci podľa § 245 ods. 1 Trestného zákona na tom skutkovom základe, ako je uvedený v citovanom uznesení.

Obvinenie bolo vznesené predovšetkým na podklade podaného vysvetlenia poškodeného XXXXX, záznamu hliadky č. XXXXX, správy o výsledku objasňovania priestupku, ako i z ostatného, na vec sa vzťahujúceho spisového materiálu.

	Obvinený bol k skutku vypočutý dňa 16.07.21012, pričom sa k spáchaniu predmetného skutku priznal a tento úprimne oľutoval.

	Poškodený si škodu vyčíslil na sumu vo výške 521,28 Euro, avšak za účelom relevantného preukázania výšky škody predložil iba faktúru za opravu rozbitého čelného skla znejúcu na sumu 231,28 Euro. Keďže poškodený výšku škody vzniknutej na pravom prednom blatníku relevantne nepreukázal, vyšetrovateľ požiadal o odborné vyjadrenie za účelom ustálenia výšky spôsobenej škody. Podľa odborného vyjadrenia zo dňa 29.09.2014 vznikla na  pravom prednom blatníku škoda vo výške 30,- Euro, čo znamená, že predmetným skutkom vznikla poškodenému celková škoda vo výške 261,28 Euro, čo nie je ani malá škoda.

Podľa § 245 ods. 1 Trestného zákona, kto zničí, poškodí alebo urobí neupotrebiteľnou cudziu vec a spôsobí tak na cudzom majetku malú škodu, potrestá sa odňatím slobody až na jeden rok.

Podľa § 125 ods. 1 veta prvá sa škodou malou rozumie škoda prevyšujúca sumu 266 eur.	

Z vyššie uvedeného ustanovenia vyplýva, že pre naplnenie úmyselného prečinu poškodzovania cudzej veci podľa § 245 ods. 1 Trestného zákona sa okrem iného vyžaduje spôsobenie aspoň malej škody, k čomu však v danom prípade nedošlo. Poškodenému v danom prípade vznikla škoda iba vo výške 261,28 Euro, čo nie je ani malou škodou v zmysle vyššie uvedeného ustanovenia Trestného zákona. Predmetný skutok teda nie je trestným činom.

Na postúpenie veci v danom prípade vzhľadom na odstup času od spáchania predmetného skutku už nie je dôvod. 

	S poukazom na § 215 ods. 1 písm. b) Trestného poriadku, prokurátor zastaví trestné stíhanie, ak nie je tento skutok trestným činom a nie je dôvod na postúpenie veci.

	Vzhľadom na vyššie uvedené skutočnosti som preto rozhodol tak, ako je uvedené vo výroku tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Róbert Kaman
prokurátor